Hope plaaslike talent by die Makietie | News24
Die Aqua Ritmiese Gimnastiekklub tree Vrydag by die Makietie op voor hulle Oostenryk toe gaan om deel te neem aan die 2019 Wereld Gimnaestrada. Die groep sluit in (agter) Monique Kleingeldt, Zimbini Quza, Nazneen Hammond, Leane’ Muller, Engela Dempsey, Elizna Heymans, Kayla Oosthuizen, (voor) Aubralene August, Kayla Lotter, Kima Strydom, Alet Bezuidenhout, Simone’ van Jaarsveld, Karla Muller en Heulen Dempsey. Fotos:VERSKAF
VERSKEIE plaaslike kunstenaars sal feesgangers vermaak by Jeffreysbaai se Kwêla Dorp van Jaar makietie die naweek.
Die KIA Makietie Jeffreysbaai vind plaas by die Jeffreysbaai Karavaanpark in Da Gamaweg vanaf 3nm op Vrydag tot 3nm op Sondag, 23 September.
Die verhoogprogram skop Vrydag om 5nm af met twee plaaslike groepe, die Happy Feet-lyndansers en Aqua Ritmiese Gimnastiekklub, wat eersdaags deelneem aan die 2019 Wêreld Gimnaestrada in Oostenryk.
“Ons is baie opgewonde dat ons hierdie talentvolle jong mense sal kan sien optree voordat hulle oorsee gaan,” sê Kouga-burgemeester Horatio Hendricks.
Kouga se brandweer sal Saterdag om 11vm parade hou en die Sea Vista-kadette sal om 5:30nm die toon aangee vir die groot Kwêla-program wat om 6nm begin.
Hoof organiseerder, Leilani Coetsee, sê plaaslike skole is ook betrek en dat meer as 200 leerders hul talent ten toon sal stel vanaf 11:00 tot 13:00 op Saterdag.
Ander plaaslike kunstenaars wat Saterdag sal optree, sluit in sangers Annabelle Hift en Frikkie Mulder.
Sondag se program sal op ‘n gewyde noot begin, met verskeie kerke wat by die feesterrein saamkom om diens te hou. Die “Victory Church Worship Band”, NG Kerk Jubelkoor, Kouga munisipale koor en verskeie plaaslike gospelsangers sal deur die loop van die oggend optree.
Die makietie sluit die middag op ‘n klassieke noot af met plaaslike kunstenaars Franz Geldenhuys, Menno Mostert en Petri van Blommenstein.